15
Israayel ca ƴeekiɗ Kooh
1 Weɗi Musaa na Israayel ca ferɗoh Nikiɗi ƴeekii :
« Nikiɗi ƴeekaah ƴeeku nee !
Ŋ hey ɗe ƴeeke.
Ndamiŋ ɗe teeɓohiɗ nee
A yi min ee !
A kooɗkiɗ panis na rapoh panis,
A julla ŋ cookma.
2 Nikiɗi a yi hatiliŋ ngo nee !
A yi Heɗ ƴeekiŋ ngo.
A yi hirip po nee !
Ŋ hey ɗe ƴeeke.
Nikiɗi a yi Koohiŋ ngo nee !
Ŋ hey ɗe ɗaape.
A yi Koohiŋ baabiŋ ngo nee !
Ŋ hey woye yakkiŋ ɗe.
3 Nikiɗi jalmba ngaŋ hiñoh !
Nikiɗi weɗ tiikiŋ ɗe.
4 A juliɗ wotiir caŋ Firawna
Na hiñohoh caŋ ɗe.
Ɓa adgoh ɓa sah muuhiɗ nga ee
Ŋ Cookmaŋ-Hapeel-ca.
5 Ginaah ca ulla ɓa nee
Ngaŋ ɗooƴ cookma.
Ɓa diigiɗ nga haa ne atoh
Ŋ dungaŋ cookma.
6 Nikiɗi ! Ñaahmiŋ ɗa nee !
Eey hatiliŋ wa !
Nikiɗi ! Ñaahmiŋ ɗa nee !
Weɗ ɗumb ɓi sang ɗa.
7 Yaki fu yak Nikiɗi nee
Fu saahiɗ ɓi sang ɗa.
Fu fuuɗsiɗ ayrukiŋ ɗa nee !
Eey dohɗiŋ wa !
Wa hoomɗiɗ ɓa findi mbaang ee !
Eey dohɗiŋ wa !
8 Nikiɗi ! Iikiŋ ɗa nee
Nangɗohiɗ masuɓ ca.
Ginaah ca tufkiɗ saɗ ee
Findi miir ee !
Masma sah namiɗ ndeng ee
Waŋ dungaŋ cookma.
9 Sangiɗa woyeeɗa nee
Ŋ hey ɓa taambɗe.
Sangiɗa woyeeɗa nee
Ŋ hey ɓa ambe.
Sangiɗa woyeeɗa nee
Ŋ paysoh in ciŋ ɓa.
Sangiɗa woyeeɗa nee
Ŋ raak ini ŋ waaɗ jen.
Sangiɗa woyeeɗa nee
Ŋ fuur ndangiŋ ngo.
Sangiɗa woyeeɗa nee
Ŋ hey ɓa sooƴɗe.
10 Nikiɗi fu fuuɗissa rek ee,
Cookma ulla ɓa.
Ɓa ɗiigga nga haa ne beteeh
Ŋ ɗooƴ-ɗooƴ cookma.
11 A yinde kooh mand na ɗa nee
Ŋ kooh caŋ ɓooɓa ?
A yinde na siñaarɗe sagu hool ?
A Nikiɗi nee !
A yinde Kooh neƴƴohu nee ?
A Nikiɗi nee !
Po a carra ƴeeku nee ?
A Nikiɗi nee !
A tumee in feyohiɗ ee
Findiifu nee ?
12 Nikiɗi fu raɗis ñaahmiŋ ɗa nee ;
Kehƴi onnda ɓa.
13 Nikiɗi waaɗohaaɗiŋ ɗa nee
Wa na ɓoƴsukeeɗi.
Fu yurhiɗiɗ cuuɓiŋ ɗa fu tos
Na hatiliŋ ɗa nee !
Fu yii ɓay ɓa Nikiɗi nee
Ɗiskaŋ ɗa hoolɗa.
14 Cuuɓ ci kerhiɗa nee ;
Ɓii saakɗoheeɗa.
Filistiici neƴƴohiɗ lool ee,
Ɓii ngaŋ tiis.
15 Kilifaacaŋ Edom Nikiɗi nee
Iiƴiɗ dic ee.
Te ɓa adgoh Mowab
Ɓii kot-kotɗeeɗa.
Ɓi Kanaan jen Nikiɗi nee
Jaahɗiɗ lool ee.
16 Neƴƴoh na tiit Nikiɗi nee
Aasiɗ ɓa jen ee !
Ɓa hot hatiliŋ yaahiŋ ɗa nee ;
Ɓa minɗi yoond.
Ɓa mandiɗ nga haa ne atoh.
Eey Nikiɗi nee !
Po cuuɓiŋ ɗa wii taamb ee.
Eey Nikiɗi nee !
Po cuuɓi fu tos wii taamb ee.
Eey Nikiɗi nee !
17 Fu hey ɓa genɗe Nikiɗi nee
Ŋ tangoora fu raakoot,
Ɗiska fu haɓiɗ kahan fu nee !
Eey Nikiɗi nee !
Ngaŋ ɗiskaŋ ɗa hoolɗa nee !
Eey Nikiɗi nee !
Wa fu haɓiɗ na yaah ciŋ ɗa nee,
Fu yi Heɗ ɓoo.
18 Nikiɗi a yi nikan buur ee
Po faw ee ! »
19 Ɗaa, panis ca na wotiir caŋ Firawna, na ɓooɓa rapee ca aaseen ŋ cookma. Nikiɗi dokinnda masma ŋ ɗafuk ɓa. Israayel ci taammba ŋ merhey ma suyɗa, ŋ ɗooƴ cookma.
20 Maryam, woosuuɗa ɓitɓa, taambɗoh Aaruna, ɓayya haan. Ɓitiɓ caŋ Israayel jen ñaakiɗta ɗe, ɓa tipeeɗa, ɓa mbeceeɗa.
21 Maryam dokkissa ŋ ƴeeka an :
« Nikiɗi ƴeekaah ƴeeku nee
Ŋ hey ɗe ƴeeke
Ndamiŋ ɗe teeɓohiɗ nee
A yi min ee
A kooɗkiɗ panis na rapoh panis
A julla ŋ cookma. »
Masmaŋ Mara
22 Musaa adgiɗta Israayel ca, ɓa pulohha Cookmaŋ-Hapeel-ca, ɓa yurahha kehƴa hulangaŋ Suur. Ɓa tiinnda neeh kaahay, ɓa hotɗi masmi ɓa anan. 23 Wa ɓa kaɗ po ɓa reesa ɗiska na woyse Mara, masuɓ raakeen nga, waaye ɓa mineeɗaa an, wa nikee aayiɗ hak weɗ tah ɗiska teekuusa Mara (aay). 24 Ŋ ineem, mboolnda lahtukeeɗa ŋ Musaa, ɓa woosa ne : « Ɓoo na hee ye ane ? » 25 Musaa kiimmba Nikiɗi na leehuk. Nikiɗi teeɓpa ɗe ndooɗ, a ɓekkaa ŋ masma, wa hannda min anu.
Ŋ ndaam, Nikiɗi eɗta Israayel ca nakoh ciŋ ɗe na haɓɗaah. A nammba ɓa markisuk. 26 A woosa ɓa ne : « Ɗu kerah keeh-keeh woo kiŋ ngo, mi yi Nikiɗi Koohiŋ ɗu, te ɗu haɓɗee in ci ŋ amb ne ceɗ yurah ɗah, ɗu ɓekoh nof in ci ŋ nakoh, te ɗu haɓiɗ haɓɗaah ci jen ɗah, ŋ heyɗi yipkiɗe kosaay nga ɗu findi ŋ tumoh na ɓi Misra. Laam ñam Nikiɗi yi na wirɗee ɗu. » 27 Israayel ca kaɗeeɗa po ɓa reesa Elim, ɓa raakka cul masuɓ ndaŋkiyaah na kanak (12) nga, na tas tandarma ndaŋkiyaah-yasna-kanak (70), ɓa dalla nga, ŋ sero masma.