20
Seytaani ceenuuɗ
1 Wa hiñoha reeh, ŋ hotta malaaka ruhsoheeɗa Eel ci, ambiɗ caaɓndiŋ nunga topaaɗiina ŋ yaah, na ceen duu'in. 2 A ammba iiñ-safaali, iiña ɗeɓgaan, a yi siɓniɗi wala Seytaani. A ceennda ɗe, ceeni kaɗan kiis junni (1000). 3 Malaakaani njaffa ɗe ŋ ɗooƴ nunga topaaɗiina, a taƴca buntaani na caaɓe, a reewwaa na mandargaani teeɓoh ne wa ranguuɗ ŋ tiikiŋ Kooh ne iiñ-safaali minissuu kosɗukoh cuuɓ ci lee po kiis ci junniici mit. Ŋ finho ineem a joyiɗ toksu ŋ jamano ƴissuut.
4 Ƴutta ŋ hotta ɓi ɓoofoha-buur, ɓi ɓoofee nga ca eɗuusa hatil atte'oha. Ŋ nammba hot ruuh ciŋ ɓooɓi haf ciŋ ɓa nguɗsee sagu seede Yeesu na kos woo kiŋ Kooh. Ɓooɓeem ñaamkeeɗi ɗoopta na nataaliŋ ɗe, te ɓa raakeeɗi mandargaaniŋ ɗe ŋ puk ciŋ ɓa wala ŋ yaah ciŋ ɓa. Ɓa pesissa, ɓa nikka buur na Kiristaani ini ree kiis junni (1000).
5 Weem weɗ hulti koc. Kaaniɗ ci ɓinooɓi jen pesisseeɗi po kiis ci junniici mitta. 6 Ɓa neɓɗiɗ, ɓa hooliɗ wuu Kooh, ɓooɓi ɓaah ŋ hulti koc ! Kakaan ki kanakɗoh miniɗɗi ɓa in ; ɓa hey nike seeƴkiɗoh wuu Kooh na Kiristaani, te ɓa hey nike buur, hun na Kiristaani ini ree kiis junni (1000).
7 Kiis ci junniici mit ɗah, Seytaani hey pulɗasse ŋ kasoonaŋ ɗe, 8 te a hey pule ne a kosɗukoh cuuɓ ci nik ŋ ɓak ci nikiis ciŋ kehƴi jen lee ciŋ ɗe, ca nikka Gog na Magog, ne a nangɗoh ɓa wuu hiñohi, ɓa hendan na pep ciŋ merhey miŋ yaah-cookmi laay. 9 Ŋ hotta ɓa pasarkohiɗ ŋ ɗisik nu nik ŋ kehƴi jen, ɓa ndeerra daliŋ ɓo'-Kooh ci na kur-taahi Kooh keeñkoh. Waaye yongkaah pulohha eel ci, wa hoomiɗta ɓa.
10 Ŋ ineem, Seytaani, yi ñaañohee ɓa, njafuusa ŋ ɗooƴ kalaŋ yongkaaha na suufara, ŋ ɗiskaŋ ɗoopta, na woosuuɗi leyohi. Ɓa hey degse miskiɗ nga wek na noh po faw.
Atteeni mirndoh
11 Ƴutta ŋ hotta ɓoofoha-buur yakak yaanow na Yi ɓoof nga. Kehƴi na eel ci saandohha po ca ussa ɗe, ca saayya. 12 Ŋ hotta kaaniɗ ci, yakiɗ na ƴin, tufkiɗ ŋ fiki ɓoofoha-buuri. Ɓi teere rangsuusa, teere wiiriis nammba rangsu, teerndiŋ kipes ki. Kaaniɗ ci atte'ohuusa ŋ in ci ɓa tume, findi ca fiisohu ŋ teereeci. 13 Cookmi eɗohha kaaniɗ ci kaanoh nga. Kakaan na Jaanim eɗohha kaaniɗ ciŋ ca. Ɓa jen ɓa atte'ohuusa, yaa nu nga ŋ in ci a tume. 14 Ƴutta Kakaan na Jaanim njafuusa ŋ ɗooƴ kalaŋ yongkaaha. Kaliŋ yongkaaheem weɗ kakaan ki kanakɗoh. 15 Yaa nu tiikiŋ ɗe fiisseeɗi ŋ teerndiŋ kipes ki ɗah, a njafuusa ŋ kaliŋ yongkaahi.