Fiisi Pool koc kaɓɗoh Timoote
Rangsohaani
Pool ɓaahee ŋ Israayel ci, ŋ cuuɓiŋ Benyaamin.✡ A nikee Farisen.✡ Ŋ finho Paantakot, wi Janguuni camb ɓaatuk, a ɓaahee ŋ ɓi tolfiɗee kosiɗ ci.✡ Waaye wa raakka mbeh, a cohha na Yeesu, a kossa✡ po a nikka Apootar sah. Teerndiŋ "Tum ciŋ Apootar ci" teeɓohiɗ pangkiŋ ɗe wi a nik Apootar ini kooɗoh ŋ saar 13.
Wa miniɗ nik ne Pool hotiɗ Timoote ŋ ɗooƴ ɓaaɓaŋ ɗe yakka koc, wa a nik ŋ Listar na Derbe.✡ Tiikiŋ Timoote, wa koc woyu ŋ ɗooƴ ɓaaɓaŋ Pool yakka kanakɗoh.✡ Weem raak ɗe kosiɗ te a nikee ŋ ndaam.
Ini kooɗoh ndeem, Timoote ɓaahee ŋ ɓi hunee na Pool. Timoote meeɗeen ɓaaɓ in laayiɗ findi wi a wikee fiis ci Pool kaɓɗohee wala cum ɗah a nikiɗ Pool ŋ ɗisik.✡ Pool seede'iɗ Timoote seede moɗiɗ ŋ fiisi a kaɓɗoh ɓi Filippi.✡ Marka tiikiŋ Timoote ŋ Limiŋ tiik ci.
"Fiisi Pool koc kaɓɗoh Timoote" wa fiisu ŋ finho "Tum ciŋ Apootar ci", mbaa raakiɗ in laayiɗ ci ɓo' inahɗi nga, waaye ɓoo inhiɗ ne wa raak Pool nikisɗi ŋ kaso te Timoote nikee ŋ Efes,✡ kon wa fiisu ŋ finho "Fiisi Pool kaɓɗoh ɓi Efes".
- Fiisi Pool koc kaɓɗoh Timoote kaɗtiɗoh an :
- Kañɗohi 1:1-2
- Wortuk ɓi na jangɗohe in ci raakaaɗiici 1:3-11
- Pool corkiɗiɗ Kooh ŋ baahohi a baahoh ɗe 1:12-17
- Nakoh ci kaɗ ŋ findi Janguuni joy tiindɗohu 1:18–3:15
- Yakiɗ Kiristaani3:16
- Wortuk jangɗoh baahaaɗi, fu nik jangɗohoh baahiɗ 4
- Nakoh ci kaɗ ŋ findi ɓooɓiŋ Janguuni joy adgohohu 5:1–6:2
- Findi woo ciŋ jangɗohoh ciŋ in ci raakaaɗiici joy hiñohohu 6:3-16
- Nakoh ci kaɗ ŋ findi heɗ raak-raak ci joy tumoh 6:17-19
- Dengkoh ci mirndoh 6:20-21
1
Kañɗohi
1-2 Mi yii kañiɗ ɗa, Timoote, mi yi Pool, ApootariŋKiristaani Yeesu. Ŋ tumuuɗ Apootar ŋ nakohiŋ Kooh, Mucɗohiŋ ɓoo, na nakohiŋ Kiristaani Yeesu yi ɓoo oolkoh. Mi yii fiis kaytii ne ŋ woo na ɗa Timoote, kuɓki ŋ amb findi kuɓuuso keeh-keeh ngaŋ kos. Kooh yi Baabi baahohaat ɗa, a yirmaat ɗa, a on ɗa jam ; Kiristaani Yeesu Heɗ ɓoo baahohaat ɗa, a yirmaat ɗa, a on ɗa jam.
Wortuk ɓi na jangɗohe in ci raakaaɗiici
3 Tuma findi ŋ woyohee ɗa wa, wa ŋ kaɗee kur caŋ Maseduwaan. Tasa ŋ Efes, fu woo ɓi na jangɗohe in ci nikɗi keeh, ɓa faɗ jangɗoheem. 4 Woyaa ɓa, ɓa faɗ andiin ci ɓa na andiine ɓooɓi, na limiŋ tiik ciŋ caac ci minaaɗi reehi. In ceem na ɓeke taastiɗoh rek. Ca ɓaatɗohɗi ali ɓo' ŋ findi Kooh waaɗoh ne in ci tiindoh ɗaa ŋ ini kaɗ ŋ kos.
5 Ini tah ŋ woosa ineem, weɗ ne ŋ waaɗ ne ɓooɓi waaɗtiɗoh na keeñ moɗiɗ, ɓa inhisoh baahiɗ na baahaaɗi, ɓa raak kos keeh-keeh. 6 Raakiɗ ɓi ɗal waaseem, ɓa muuƴca ŋ taastiɗoh ci raakɗi haf na kose. 7 Ɓa tum haf ɓa jangɗohoh ciŋ waasiŋMusaa te ɓa inahɗi ali in, wa in ci ɓa na woye haa, wa in ci ɓa na ndengɗe haa.
8 Ɓoo inhiɗ ne waasiŋ Musaa baahiɗ, ne findi wa na taambɗohse degu ŋ waas ɗah. 9 Inhaat inii : E yurhiɗ ci tah waasi kuruk haa waaye wa wuu tumoh moɗaaɗiici na ɓi sang taambiɗ waas, ɓi sang kerhiɗ Kooh na bakaaɗoh ci. Wa wuu ɓi bugluuɗi ŋ Kooh na ɓi eɗɗi in ciŋ Kooh cir, wa wuu ɓi na ape yaay ciŋ ɓa na baab ciŋ ɓa, wa wuu nguɗoh kiñin ci. 10 Wa wuu ɓi na faankohe faankoh sangohuuɗ, wa wuu ƴaar-ɓitiɓ ci na toontukoh ñaam ci. Wa wuu leyoh ci na ɓi na giñe mbalay. Wa wuu ɓi na tume in ci ɗaloh na keeh ki jangɗohu.
11 Jangɗoheem hun hun na Yegɗohiŋ Muci ŋ dengkohu, wi na teeɓohe yakki Kooh yi Heɗ muuɗ yak.
Pool corkiɗiɗ Kooh ŋ baahohi a baahoh ɗe
12 Mi yii corkiɗ Heɗ ɓoo Kiristaani Yeesu yi on ndo hatil, a oolukka so po a tufkiɗta so, ne ŋ nik ŋ pangkii. 13 Mi yi meeɗ ɗe ɓas, ŋ tolfiɗee ɓi kos ɗe, ŋ tumee ɓa in miskiɗ lool. Waaye ŋ miskiɗ Heɗ ɓoo, laam e inhaaɗi ɓekee so nga sagu kosaaɗi. 14 Heɗ ɓoo baahohiɗ to laayoh na laayoh, a onnda so kos na waaɗ Kooh na ɓooɓi, ŋ niki ŋ nik ŋ Kiristaani Yeesu.
15 Woo kii wooriɗ te wa oolkaah keeh-keeh : « Kiristaani Yeesu hayiɗ Adina ne a muciɗ bakaaɗoh ci. » Te e ñam uup nik bakaaɗoh. 16 Waaye ŋ yirmuuɗ ne Kiristaani Yeesu teeɓoh mini a min muñ jen nga so, mi yi uup nik bakaaɗoh. Te ineem misaal ne yaa nu kos ɗe ɗah, hey rahse kipes ki heyɗi reehe.
17 Kooh yi yino-kongi,
Buuri genan gen,
yi kaananɗi po faw,
yi has minɗi hot,
a yi eɗaah cir,
a yi yakɗaah po faw !
Amiin !
Hiñohi baahiɗi
18 Kon Timoote, mi yii dengkoh ɗa inii kuɓu. Wa hun na woo-woosuuɗ ci woysee nga ɗa ɗeɓgaan. Taambɗa woo ceem, fu hiñoh hiñohi baah ; 19 kaɗa nga na kos na inhisoh baahiɗ na baahaaɗi. Raakiɗ ɓi faɗ in ceem po ɓa yahrohiɗ kosiŋ ɓa findi gaal suuhiɗ. 20 Ɓooɓeem Himene na Aleksaandar ɓaah nga ; ŋ faɗiɗ ɓa na Seytaani ne ɓa jang, ɓa ɗalissuu Kooh.
✡ : Ɓi Rom 11:1; Ɓi Filippi 3:5 ✡ : Tum ci 23:6; Ɓi Filippi 3:5 ✡ : Tum ci 7:58–8:3 ✡ : Tum ci 9:1-30 ✡ : Tum ci 14:6-7 ✡ : Tum ci 16:1-5 ✡ : Tum ci 16:1-5; 17:4-16; 18:5; 19:22; 20:4 ✡ : Ɓi Filippi 2:19-22 ✡ : 1 Timoote 1:3; 3:14