3
Kooh na faɗeeɗi ambtiɗohiŋ ɗe
1 Nik ne wa ɗaa ɗah, Yawuut uupɗoh ɓinooɓi ye, wala wa ye weɗ njirñiŋ nguɗuk ? 2 Ca laayiɗ, ŋ in nu nik ! Wi koc nga, Yawuut ci ɓeɗ dengkohu yegɗoh ciŋ Kooh. 3 Nik ne raakiɗ ɓi ɓo' nga, ɓi ambɗi ambtiɗohiŋ ɓa na Kooh ɗah, ineem min min hondoh Kooh amb ambtiɗohiŋ ɗe e ? 4 Muk ! Ɓoo kay teyɗukaat ne Kooh woyoh keeh te ɓooɓi jen nikka leyoh, findi wa fiisohu an :
« Ŋ ineem, Kooh,
kiyurhiŋ ɗa hey hotke
ŋ woo ciŋ ɗa,
te ŋ ngel ciŋ ɗa jen,
yaf ɓuran. ✡ »
5 Ŋ ndii, mi na woye findi ɓum na woyohe, ɓa na woye ne : « E yurhaaɗiikiŋ ɓoo weɗ na teeɓohe yurhiŋ Kooh. Kon a ruhsiɗ ayrukiŋ ɗe nga ɓoo ɗah, a tumɗi ini lah waas. » 6 An ɓa woo ne Kooh tumɗi ini lah waas i ? Muk, ineem minɗi nik ! Kon, a minohan atte Adina na ? 7 Waaye nik ne ley ɓo' na teeɓohe keeh kiŋ Kooh, wa ɓaatee yaki a yak ɗah, wee tah ɓo' atte'see findi bakaaɗoh poyi ?
8 Kon wee tah ɓoo tumanɗi baahaaɗi ne wa rim in baahiɗ ? Raakiɗ sah ɓi na ɓase ɓoo, ɓa woyee ne weɗ ɓoo na woye ! Ɓooɓeem, atteeni Kooh atte'an ɓa, weɗ ɓa yeyyoo.
Ali ɓo' yurahɗi
9 An ye ? E ɓoo ngisoh ɓinooɓi e ? Muk ! Laam ŋ teeɓohiɗ po ƴutiɗ ne Yawuut na nikaaɗi Yawuut jen, e bakaaɗ yilif ɓa. 10 Fiis ci woyiɗ ne :
« Yurhiɗ raakɗi,
ali yino sah ;
11 ali ɓo' ñaañɗi,
ali ɓo' waakɗi Kooh.
12 E ɓooɓi jen faɗ waasi,
ɓeɗ hun ɓa mbalaye,
raakɗi yi na tume baahiɗ,
yino dong sah raakɗi.✡ »
13 « Nguɓ ciŋ ɓa ruy-ruy kunsuuɗ,
ɓa na ñaañohohe peɗeem ciŋ ɓa.✡ »
« Njootoot ciŋ ɓa
na pulɗe daŋar iiñ.✡ »
14 « Nguɓ ciŋ ɓa riifiɗ na kiimiɗ ɓo' alku
te wa na hune na aay keeñ.✡ »
15 « Kot ciŋ ɓa
gaawiɗ ŋ kaɗ aama ñif.
16 Ɗisik nu ɓa lah ɗah,
yahroh na naamo
ceɗ ɓa na faɗe nga.
17 Ɓa inahɗi waas jam.✡ »
18 « Nup Kooh nikɗi nga ɓa,
ɓa liiɓɗaa sah.✡ »
19 Te ɓoo inhiɗ ne Fiis ciŋ waasi, ca jen, ca na woye na ɓi waasi yilif, ne ɓooɓi jen ɗek, te Adina jen ɓuru ŋ fiki Kooh. 20 Kon ali ɓo' na ambseeɗi findi yurhiɗ ŋ tum in ci waasi nakoh. Waasi kay, wa na rime inah bakaaɗ.
Kiyurhi Kooh onoh te wa taambohɗi ŋ nakoh ciŋ waasi
21 Waaye ɗiski wa nik, Kooh teeɓohiɗ findi a na onohe ɓo' kiyurah, te wa taambohanɗi ŋ nakoh ciŋ waasi, waaye teereeciŋ waasi na woosuuɗ ci ndengiɗ ndengiɗ ineem. 22 Kiyurheem, Kooh onoha taamboh ŋ kos Yeesu Kiristaa. Wa ɗaa ŋ ɓooɓi kos jen, wa raakɗi talsoh ; 23 ɓooɓi jen ɓeɗ bakaaɗ, tahha po ɓa ñakiɗ kiyak ki puloh ŋ Kooh ; 24 waaye a baahohiɗ ɓa, a onnda ɓa kiyurah, taamboh ŋ mucɗi Kiristaani Yeesu muciɗ ɓa.
25-26 Kooh eɗoh Kiristaani giifɗoha ayrukiŋ ɗe taamboh ŋ kosi, taamboh ŋ ñif miŋ ɗe aamu ; Kooh haɓɗiɗ ineem ne a teeɓoh kiyurhiŋ ɗe ŋ muñi a muñee bakaaɗ ca ɗeɓgaan, a ɗaasohha ca. A namiɗ teeɓoh kiyurhiŋ ɗe ŋ jamanoonii : Kooh ris yurhiɗ, ali a onoh kiyurah taamboh ŋ kos Yeesu Kiristaa.
27 Kon, ɓo' na hee ndamkohe ye ? Ali tus ! Wee tah ali tus ? A waasi nakoh tumohaaɗ ci tah e ? A'aa, waaye a waasi nakoh kos tah. 28 Laam ɓoo amb ne e kos na tahe ɓo' onu kiyurah, e tumohaaɗ ci waasi nakoh haa.
29 Wala Kooh a Koohiŋ Yawuut ci dong e ? A namɗi nik Koohiŋ ɓi nikɗi Yawuut e ? Ee di', a nam nik Koohiŋ ɓi nikɗi Yawuut. 30 Nik ne wa keeh ne a Kooh yino dong raak ɗah, a yi onan nguɗkiɗ ci kiyurah sagu kos, a yi naman on nguɗkaaɗiici kiyurah sagu koseem.
31 Andi ineem tokis ne, ɓoo taamboh ŋ kos, nihissa waasiŋMusaa ? Muk ! Ɓoo kay, ɓoo na ndengɗe ini a fiis.
✡ 3:4 Sabuur 51:6 ✡ 3:12 Sabuur 14:1-3; 53:2-4 ✡ 3:13 Sabuur 5:10 ✡ 3:13 Sabuur 140:4 ✡ 3:14 Sabuur 10:7 ✡ 3:17 Esayi 59:7-8; Gonaah ci 1:16 ✡ 3:18 Sabuur 36:2