3
Yeesu a yi uup yak Musaa
1 Weɗ tah ɓaah ciŋ ngo, ɗu hoolɗuuɗ wuu Kooh te ɓoo ɓaah ŋ ɓeeɗkohiŋ Eel ci. Kon, markaat ŋ Yeesu, yi nik Woosuuɗi, a nikka Seeƴkiɗohi yakki ŋ waasi ɓoo na woye ne weɗ ɓoo kos. 2 A tokɗukeen baahiɗ ŋ pangki Kooh degee ŋ yaah ciŋ ɗe, findi Musaa namee « tokɗukoh ŋ ɗooƴ kahan Kooh [jen]✡ », findi Fiis ci woyoha. 3 Yi taɓah kahni a yi uup kahni. Weɗ tah, Yeesu eɗaah cir na kiyak ki uup wiŋ Musaa. 4 Kahan nu taɓahu ɗah, a ɓo' taɓaha waaye a Kooh taɓah in ci jen.
5 Mbaa, Musaa « tokɗukeen ŋ ɗooƴ kahan Kooh jen.✡ » Ŋ woo kiŋ Fiis ci weem, a tokɗukee findi yi na pangkiɗe Yi raak kahni, ne a seede ini Kooh hee woye. 6 Kiristaa nak, a tokɗukiɗ findi kuɓu ne a adgoh kahan Kooh, te e ɓoo kahneem nik ne ɓoo gen ooluk, wa hun na kaañ, te ɓoo ndamkohe yaakaari ɓoo yaakaar ɗah.
Iɗsiɗki Kooh gapoh
7 Weɗi tah, findi Fuuɗsi Hoolohngaani woyoha, ngaŋ Fiis ci Hooliɗ ci, an :
« Woti,
ɗu kerah hoosooriŋ Kooh ɗah,
8 kinaat ndeng haf
findi caacuucaŋ ɗu tumohee wa
ŋ kehƴa hulanga,
mbaɗna ɓa markiskee ɗe,
ɓa ndengsiɗkoheeɗa na ɗe.
9 An mbaɗi,
caacuuciŋ ɗu markiskee so,
te raak ɓa hotee ngaŋ tumohaaɗ ciŋ ngo
10 ini ree kiis ndaŋkiyaah-nikiis (40).
Weɗ tah ŋ raakka neɓsaaɗi
ŋ ɓooɓaŋ jamanoonaam ;
ŋ woosa ne :
“ Liiɓohaaɗ ciŋ ɓa
na genee ɓa muuƴiɗ
te ɓa sangiɗ ne
ɓa inhanɗi ini maa seke ne ɓa tuma. ”
11 Sagu ayruki ŋ ayruke,
ŋ ginnja ne :
“ Ɓa rahsanɗi muk iɗsiɗki ŋ gap ɓa.✡ ” »
12 Kon ɓaah ciŋ ngo wortukaat po ali ɓo' nga ɗu raakuu keeñ baahaaɗi, wi na koseeɗi po wa kee ɗe ɓeka ŋ eɗ finho Koohi na pese.
13 Waaye feeh "woti", wi Fiis ci na woye, wa ɗii nga ɗah, genaat ñaahtiɗoh Kooh-nu-wiis, ne bakaaɗ ñaañohuu ali ɓo' nga ɗu po wa kee ɗe ɓeka keeñ ndengiɗ. 14 Laam, ɓoo ɓaahiɗ na Mucɗohi Gapohse pangki, nik ne ɓoo risiɗ amb ndengiɗ po ŋ reehtinohaana, oolki ɓoo oolkee ngaŋ camba ɗah. 15 Fiis ci woyiɗ ne :
« Woti
ɗu kerah hoosooriŋ Kooh ɗah,
kinaat ndeng haf
findi caacuucaŋ ɗu tumohee wa
mbaɗna ɓa ndengsiɗkohee na ɗe.✡ »
16 Mbaa e ɓinde kerhee hoosooriŋ Kooh, ɓa ndengsiɗkoheeɗa na ɗe ? Wa hooliɗ ne e ɓooɓa Musaa pulɗohee Misra jen. 17 Kooh namee raak neɓsaaɗi ŋ ɓinde ini ree kiis ndaŋkiyaah-nikiis (40) ? Wa hooliɗ ne e ɓooɓa bakaaɗee te fiɗaaf caŋ ɓa keennda ŋ kehƴa hulanga. 18 Te Kooh giñee ne e ɓinde heyɗi rahse iɗsiɗka a gapee ɓa ? Wa hooliɗ ne e ɓooɓa kerhiɗeeɗi ɗe. 19 Mbaa ɓoo hotiɗ ne ɓa mineeɗi aas sagu kosaaɗi.
✡ 3:2 Kind ci 12:7 ✡ 3:5 Kind ci 12:7 ✡ 3:11 Kind ci 14:23; Sabuur 95:7-11; Pula 17:7 ✡ 3:15 Sabuur 95:7-8