Fiisi Piyeer kanakɗoh kaɓɗoh
Rangsohaani
Piyeer ɓaahee ŋ Apootar ciŋ Yeesu. Saaŋ na Saak na Piyeer ɓeɗ Apootar ci kaahay ci tiik ciŋ ɓa uup woyu ŋ teereeci nikiis ci na naandsuke kipes kiŋ Yeesu. Marka Piyeer ŋ Limiŋ tiik ci. Ŋ teerndiŋ "Tum ciŋ Apootar ci", tiikiŋ Piyeer namiɗ pul nga waas laayiɗ.✡
Wa Piyeer na fiise kaɓɗohii, a inheen ne kakaan kiŋ ɗe usisɗi.✡ Wa miniɗ nik ne wa raak ɗe ŋ Rom, laam findi Janguuna ɗeɓgaan naandsukoha, a apohu ndaam. A fiis kaɓɗohii wuu kosiɗ ci jen.✡
A fiis kaɓɗohii ne a ñaah kosiɗ ci te a nak ɓa ne ɓa wortuk jangɗohoh ci baahaaɗiici. A namiɗ woo ŋ dokkiŋ Yeesu na reehiŋ Adina.
Fiisi Piyeer kanakɗoh kaɓɗoh kaɗtiɗoh an :
- Kañɗohi 1:1-2
- Piyeer ñaahiɗ kosiɗ ci ne kosiŋ ɓa kaɗ fiki1:3-11
- Keeh kiŋ yegɗohi kaɗ ŋ Yeesu Kiristaa1:12-21
- Jangɗohoh ci leyoh ci 2
- Ini kaɗ ŋ dokkiŋ Kiristaani na reehiŋ Adina 3:1-16
- Askohi 3:17-18
1
Kañɗohi
1 Mi yii kañiɗ ɗu, mi yi Simong Piyeer, ñaamiŋ Yeesu Kiristaa, yi ɓaah ŋ Apootar ciŋ ɗe, mi yii fiis ɗu kaytii, ɗu ɓi rahas kosi car waaɗu findi wiŋ ɓoo. Ɗu rahasa taamboh ŋ yurhi Kiristaani yurah, a yi Koohiŋ ɓoo na Mucɗohiŋ ɓoo. 2 Baahohsaat, ɗu onu jam te in ceem gen ɓaatke, ŋ inhi ɗu inah Kooh na Heɗ ɓoo Yeesu !
In ci ɓoo etoh ne ɓoo raak kipes ŋoɗiɗ ŋ Kooh
3 Ŋ hatiliŋ ɗe, Heɗi eɗiɗ ɓoo in ci ɓoo etoh jen ne ɓoo raak kipes ŋoɗiɗ nga ɗe. A eɗiɗ ɓoo ca taamboh ŋ inhi ɓoo inah Kooh yi ɓeeɗuk ɓoo. A ɓeeɗuk ɓoo taamboh ŋ yaki a yak ŋ haf ce na baah kiŋ ɗe. 4 Ŋ ineem, a gapeen ɓoo gapoh baahiɗ ci ɓo' inahɗi findi ca hend te ɓoo rahsiɗ ca. A tumiɗ ineem ne ɗu fus ŋ maɗaah ci baahaaɗiici na yahrohe ɓi adinaanii, ɗu raak ɓak ŋ kipes kiŋ ɗe.
5 Ineem, weɗ tah, ndengɗukaat keeh-keeh,
te ŋ kosiŋ ɗu, ɗu ɓaat nga tumohaaɗ baahiɗ,
ŋ tumohaaɗi baahɗeem, ɗu ɓaat nga inah Kooh,
6 ŋ inhiŋ Kooh weem, ɗu ɓaat nga min amb haf ɗu,
ŋ min kiŋ ɗu amb haf ɗu weem, ɗu ɓaat nga muñ miskiɗ,
ŋ muñiŋ miskiɗeem, ɗu ɓaat nga ŋoɗ ŋ Kooh,
7 ŋ ŋoɗiŋ ɗu ŋ Kooh weem, ɗu ɓaat nga waaɗtiɗoh ŋ ɗooƴ ɗu,
te ŋ waaɗtiɗohiŋ ɗu weem, ɗu ɓaat nga waaɗ ɓooɓi keeh-keeh.
8 Laam in ceem jen nik nga ɗu te ca gen ɓaatuk ɗah, inhi ɗu inah Heɗ ɓoo Yeesu Kiristaa hey tume po ɗu nikanɗi yoondɗukaaɗi wala raakaaɗi njiriñ. 9 Waaye ɓo' nu in ceem nikɗi nga ɗe ɗah, a mand na fuuliɗ, has ciŋ ɗe na hoteeɗi usiɗ. A alkohiɗ ne a hoolɗuuɗ ŋ bakaaɗ ciŋ ɗe ɗeɓgaan.
10 Ineem weɗ tah, ɓaah ciŋ ngo, ndengɗukaat po ɓeeɗki Kooh ɓeeɗuk ɗu na kooɗi a kooɗ ɗu nik in wooriɗ nga ɗu ; ɗu tuma ɗah, ɗu keenanɗi muk. 11 Te ŋ ineem, ɗu hey rangsiɗasse baahiɗ buntaaciŋ Nguuri genan po faw, Nguuriŋ Heɗ ɓoo Yeesu Kiristaa, Mucɗohiŋ ɓoo.
Woo ciŋ Apootar ci na woosuuɗ ci oolkaah
12 Ineem weɗ tah, ŋ genan ɗu naandis in ceem, ali nik ne ɗu inhiɗ ca po ƴutiɗ sah te ɗu tufkiɗ po ɗu ndengiɗ ngaŋ keeh ki ɗu teeɓu. 13 Ŋ amb ne wa ini ŋ joy tum feeh mi yii pes ɗah ne ŋ yunee ɗu ŋ naandsoh ceem. 14 Laam, ŋ inhiɗ ne ŋ hey saɓsukohe na faanii maañaaɗi, findi Heɗ ɓoo Yeesu Kiristaa ŋ haf ce teeɓoh ho wa. 15 Waaye, ŋ hey ndengɗuke po, ŋ finho cootiŋ ngo, ɗu genee naandsuk in ceem.
16 Wi ɓoo yegɗee ɗu hayiŋ Heɗ ɓoo Yeesu Kiristaa ŋ hatiliŋ ɗe, ɓoo gaƴkeeɗi ŋ andiini feru ŋ hereñ ɓo', ɓoo hotoot hotoot yaki a yak. 17 Laam Kooh Baabi a yi eɗ ɗe cir, yakiɗta ɗe, wa nikee wa hoosooraŋ Kooh yi Heɗ kiyak hay nga ɗe, woosa ne : « Yii a yi Kuɓkiŋ ngo ŋ waaɗ keeh-keeh, yi neɓ po ŋ keeñ.✡ » 18 Ɓoo kerhootiɗ hoosooreem puloh Asamaan, wa ɓoo nik na Yeesu ŋ tangooraŋ Kooh.
19 Wa ɓaatta ɓoo woor ne woo ciŋ woosuuɗ ci tufkiɗ, te wa baahiɗ ne ɗu faɗoh ca nof. Ca mand na laampaani na siñaarɗe ŋ ɗisik ñuusiɗ, po ŋ wiisaaɗi, jaar mbeedi pul, hori na ɓaaɓ. Wa siñaariɗ ŋ keeñ ciŋ ɗu.
20 Bala ali in, inhaat ne, ŋ woo-woosuuɗ ci nik ŋ Fiis ci, ali woosuuɗ moosɗi woyoh woo ciŋ ɗe haf ce*. 21 Laam ali woosuuɗ moosɗi woyoh ŋ ini a waaɗ ŋ haf ce. A Fuuɗsi Hoolohngaani hiiree ɓa, ɓa yegɗoheeɗa woo kiŋ Kooh.
✡ : Tum ci 1–5; 8–12; 15 ✡ : 2 Piyeer 1:14 ✡ : 2 Piyeer 1:1 ✡ 1:17 Macce 17:5; Maarko 9:7; Luk 9:35 * 1:20 "ŋ woo-woosuuɗ ci nik ŋ Fiis ci, ali woosuuɗ moosɗi woyoh woo ciŋ ɗe haf ce" : ini gerek woo ndii, wa namiɗ min tokis : "ali ɓo' minɗi tokis woo-woosuuɗ ci nik ŋ Fiis ci ŋ findi a na liiɓohe ŋ haf ce."